Sportjogi szakirányú továbbképzés az ELTE-n

Az ELTE Jogi Továbbképző Intézete 2012. februárjában két féléves sportjogi szakirányú továbbképzést indít, melyre jogi diplomával rendelkezők és egyéb felsőfokú végzettséggel rendelkező sportszakemberek egyaránt jelentkezhetnek. A képzésre beiratkozó hallgatók az első félévben a sport közjogi alapjait, a második félévben pedig a sport magánjogi összefüggéseit sajátíthatják el, a sportjog „nagyágyúi”-ból és feltörekvő fiatal sportjogászokból álló oktatói csapat szakmai vezetésével. Bővebb információ a képzésről és a jelentkezési feltételekről a http://sportjogitovabbkepzes.echt.hu Internet címen érhető el.
A 2010-2014-es választási ciklus első másfél évében számos, a sportot – vagy a sportot is – érintő jogszabály, jogszabály-módosítás és kormányzati döntés született. E döntések érintették az állami sportigazgatás központi szerveinek és egyes háttérintézményeinek szervezeti viszonyait, bővítették az állami sporttámogatások volumenét és a támogatási konstrukciók körét, korrigálták a szakszövetségek feladatait, a sportolók és a sportszakemberek jogi helyzetét. Közel húsz jogszabály módosult, illetve született újjá, jelenleg pedig az Országgyűlés napirendjén van a sportról szóló 2004. évi I. törvény átfogó módosítását célzó törvényjavaslat.

Azoknak a végzett jogászoknak, illetve nem jogi végzettségű, de a jogot a napi munkájukban alkalmazó sportszakembereknek, akik beiratkoznak a februárban induló sportjogi szakjogász képzésre, arra nyílik lehetőségük, hogy a sportjogot tudományos szinten művelő és jelentős jogalkalmazói gyakorlattal rendelkező oktatóktól, elméleti igénnyel rendszerezett formában szerezzék meg a legfrissebb jogalkotási fejleményeket is feldolgozó sportjogi ismereteket. 

Az érdeklődők a http://sportjogitovabbkepzes.echt.hu címen elérhető honlapon megismerhetik a képzés célját, a képzésben közreműködő oktatókat, áttekinthetik a tanterveket, a részletes óratervet és a vizsgakövetelményeket, továbbá hozzájutnak a képzés elvégzéséhez szükséges tananyag és ajánlott szakirodalom tételes listájához. Ezek mellett megtalálják a képzésben való részvétel időbeli megtervezéséhez, és a jelentkezéshez szükséges információkat és elérhetőségeket.

A tananyag feldolgozása félévente nyolc képzési napon, képzési naponként négyszer másfél órában, valamint egyéni hallgatói munka keretében történik. Az első oktatási nap 2012. február 17. napja, ezt követően (az előzetes ütemezés szerint) kéthetenként pénteken lesznek az előadások. Az első két képzési napon a jogi végzettséggel rendelkezők sporttudományi alapismereteket, a nem jogi végzettséggel rendelkezők jogi és államszervezeti alapismereteket hallgatnak 16-16 órában. A harmadik képzési naptól kezdve a jogászok és a nem jogász sportszakemberek képzése együtt történik. A képzést sikeresen teljesítő hallgatók a „sportjogi szakjogász”, illetve a „jogi szakokleveles sportszakember” cím használatára szereznek jogosultságot. 
